钦定古今图书集成/历象汇编/历法典/第085卷 > 《新法历书一》 > 图
## 钦定古今图书集成/历象汇编/历法典/第085卷 > 《新法历书一》 > 图

故分黄道为十二宫也即如太阴行天一周约得二十八日其命为二十八宿者大率繇此每宫分三十度者因太阳一日约行一度越三十日已过一宫是以总分三百六十度而大小诸圈悉依之也今诸星距黄道远近命为入某宫

“次者何？”曰：历家设黄极出圈线，其过各宫初度，自此
极至彼极，总为十二半圈。凡黄道上之星，在彼此极
中居圈内者曰入某宫。如上图设甲为北极，乙为黄
道自极过黄道半圈为甲丙。甲丁则星在丙与丁线
之间，任距黄道南北远近，必共入一宫矣。

十二宫，或分南北，即以赤道为初末之限。自降娄而
大梁、而实沈、而鹑首，而鹑火、鹑尾，为北六宫。自寿星
而大火、而析木、而星纪、而《元枵》、娵訾，为南六宫。或以
左右较分，即冬夏二至为初末之限。自冬至迄春分
为行盈，自夏至迄秋分为行缩。又或以正对宫度相
较，则北初宫与南初宫、北末宫与南末宫，得彼此距
度，加减之数必等。

太阳及太阴本行合宗动之验。

太阳为时日之原。一日约东行一度，于黄道为正，而
于赤道恒为斜。或在两道之交，或北上，或南下，绝无
定居，故无一定之时。此四季所繇以变易也。迨加以
宗动，即见其出没之广不一，昼夜之长短有变。如日
在降娄初度为春分，则出正东，没正西，昼与夜皆等。
自此以往渐斜去赤道北，出没较前为广矣。昼长而
夜短，至夏至为最矣。乃从夏至而退行一度，其出其
没，其昼其夜，与前所得等，渐退行，渐与前等。惟过秋
分而太阳行赤道南，则于前后相对，宫度有定比例，
彼之所广，此之所狭，彼之所长，此之所短，若相背而
驰者然。

黄道上四点，得太阳躔之为春夏秋冬，而即可当各
时之极。此过极圈所繇也。乃过极圈有二，一过两极，
以并过春秋分，为极分交圈；一过两极，以并过冬夏
至，为极至交圈。因而共当浑仪之脊骨。盖各与赤道
以直角交，即渐去内外。至两赤极之中，亦自以直角
相交，则总得八三角形。而各形之弧各成一象限，各
皆九十度，因可以定太阳及诸曜距两道内外之纬
度，又名“纬度圈”，即两道及两道之极，亦可以得相距
度分。

太阴依本行随黄道，约二十九日有奇，而与太阳会，
故并论《宗动》则出没之广，在地平上下之时，皆从赤
道纬，仿太阳为则，且无本光借光于日，因体厚不能
透所借之光，故依本行距日远近不等，有时显全光，
有时少显其光，只至正相望而食于地，景正相会，而
能自以其体掩日原光。又依《宗动》使下地视之，时有
先后，方位各异。兹有《本论》，聊述一二如此。

随地圆形之验

历家论地与海并为圆形，以应天上之经纬者何？盖
每见日月交食，东西时刻，各先后不等，此即地东西
圆之验。夫时之先后，取规于度，在天十五度为一小
时，在地亦然。而天地彼此相距约二百五十里为一
度。如西安府较顺天府恒早二刻馀而见食，其见诸
曜出地平反迟二刻。〈东西相距八度半故〉因知地以圆体，自掩
诸曜之光，使在东者先得之，而徐及在西者耳，非天
旋之有异也。又见各北极出地不同，诸曜之在子午
线上者，距地远近因之有异，此即南北圆之验。夫极
与诸星之高渐消或长，必与里数相应。如极高四十
度，南去一千里必下四度，距天顶之南星反高起四
度矣。因知地以圆体，或自低昂，其南北各度之弧，亦
非极与星有异也。